**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete ***2018. május 17-én 14 órakor*** (Budapest, XX., Kossuth Lajos tér 1., I. em. 63-64.) megtartott **nyílt** üléséről.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Csaszny Márton, Fekete Katalin, Fekete László, Gémesi Emese, Kaiser György, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára, Völgyesi Krisztián.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket, megállapítja, hogy 18 képviselő van jelen az ülésteremben, az ülés határozatképes. Távolmaradását egy képviselő sem jelezte. Javaslatot tesz az ülés napirendi pontjaira. Új napirendi pontként javasolja felvenni a „Javaslat a Bp. XX. Kossuth Lajos utca 59. alatti 172387//A/12 hrsz-ú helyiség ingyenes használatba adására” valamint a „Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára” című előterjesztéseket. Kéri, a „Fellebbezések” című előterjesztés napirendről történő levételét. Jelzi, hogy a meghívóban 9. napirendi pontként szereplő „Javaslat a kitüntető címek adományozásáról szóló 22/215. (IX. 21.) önkormányzati rendelet felülvizsgálatára, új rendelet megalkotására” című előterjesztést a Szociális Bizottság is megtárgyalta. A meghívó szerinti 25. napirendi pont címe az alábbira változott: „Javaslat az egyházaknak biztosított támogatás 2018. évi felosztására”.

A „Polgármesteri beszámoló” elfogadása után az alábbi sorrendben kéri megtárgyalni a következő napirendi pontokat: „Javaslat L. R. ismételt bérleti jogviszony létesítése iránti kérelmének elbírálására”, Javaslat a Pesterzsébeti Múzeum intézményvezetői pályázatának elbírálására”, „Javaslat Pesterzsébet Önkormányzatának Humán Szolgáltatások Intézménye intézményvezetői pályázatának elbírálására” „Javaslat a CSILI Művelődési Központ intézményvezetői pályázatinak elbírálására”, „Javaslat döntés meghozatalára a JCDecaux Hungary Zrt. jogellenes közterülethasználatával kapcsolatos perben”, a „Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára”. Az említett napirendi pontokat zárt ülés keretében javasolja megtárgyalni. Ezt követően a „Javaslat Pesterzsébet nevének felvételéről, jelképeiről, és azok használatáról szóló 40/2004. (VII. 7.) Ök. sz rendelet felülvizsgálatára, új rendelet megalkotására” című napirendi ponttal javasolja folytatni a testületi ülést, s innentől a meghívó szerinti sorrendben haladnának.

Kovács Eszter: Kéri, hogy a zárt üléseket követően a meghívó szerinti 23. napirendi pontot „Javaslat a Pesterzsébeti Lurkóház Óvoda intézményvezetői pályázatának elbírálására” című előterjesztést tárgyalják meg.

Mach Péter: A „Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára” című napirend esetében mi indokolja azt, hogy zárt ülés keretében tárgyalják? A napirendváltozásban feltételes módban szerepel a zárt ülés lehetősége. Amennyiben ennek jogszabályi oka van, akkor támogatja a zárt ülést, de amennyiben nincs akkor nyílt ülés keretében kéri megtárgyalni a napirendet.

dr. Demjanovich Orsolya: A napirendváltozásban azért szerepelt feltételes módban, mert csak zárt ülésre javasolt a napirend tárgyalása. Az önkormányzati törvény szerint van olyan kategória, amikor a testület döntésén múlik az, hogy zárt ülésen tárgyal-e egy napirendet. Jelen esetben a vagyonnal való rendelkezés, illetve az indokolhatja a zárt ülés elrendelését, hogy harmadik személy üzleti érdekeit sértheti az előterjesztés tárgya. Ezért javasolták, hogy a képviselő-testület döntsön arról, hogy zárt ülés keretében tárgyalja-e ezt a napirendet. Jogszabály nem írja elő, hogy zárt ülésen kellene tárgyalni a napirendi pontot, a testületnek kell eldöntenie, hogy zárt ülésen tárgyalja-e.

Nemes László: A cég jelezte, hogy kérését üzleti titokként kezeljék?

dr. Demjanovich Orsolya: Nem volt ilyen kérése a cégnek.

Szabados Ákos: Mach Péter módosító javaslata, hogy a „Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára” című napirend ne legyen zárt ülés.

Megállapítja, hogy a napirendi pontokkal kapcsolatosan több kérdés, hozzászólás nem hangzik el.

Szavazásra teszi fel az alábbi napirendi pontok napirendre vételének elfogadását: „Javaslat a Bp. XX. Kossuth Lajos utca 59. alatti 172387//A/12 hrsz-ú helyiség ingyenes használatba adására”, és a „Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára”.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel annak elfogadását, hogy a „Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára” című napirendi pontot nyílt ülés keretében tárgyalja meg a képviselő-testület

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel a „Fellebbezések” című előterjesztés napirendről történő levételének elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel a meghívó szerinti 25. napirendi pont címváltozásának elfogadását, az alábbira: „Javaslat az egyházaknak biztosított támogatás 2018. évi felosztására”.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel annak elfogadását, hogy a „Javaslat a Pesterzsébeti Lurkóház Óvoda intézményvezetői pályázatának elbírálására” című napirendet a zárt ülést követő első napirendi pontként tárgyalja meg a képviselő-testület.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel annak elfogadását, hogy a „Polgármesteri beszámoló” című előterjesztést követően tárgyalják a „Javaslat L. R. ismételt bérleti jogviszony létesítése iránti kérelmének elbírálására”, a „Javaslat a Pesterzsébeti Múzeum intézményvezetői pályázatának elbírálására”, a „Javaslat Pesterzsébet Önkormányzatának Humán Szolgáltatások Intézménye intézményvezetői pályázatának elbírálására”, a „Javaslat a CSILI Művelődési Központ intézményvezetői pályázatinak elbírálására”, valamint a „Javaslat döntés meghozatalára a JCDecaux Hungary Zrt. jogellenes közterülethasználatával kapcsolatos perben” című napirendi pontokat.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel az egész módosított napirend elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**107/2018. (V. 17.) Ök. sz. határozat**

a Képviselő-testület

*I. a 2018. május 17-ei ülésén az alábbi napirendi pontokat tárgyalja:*

1. Beszámoló a két ülés között eltelt időszak munkájáról
2. Javaslat L. R. ismételt bérleti jogviszony létesítése iránti kérelmének
 elbírálására – Zárt ülés!
3. Javaslat a Pesterzsébeti Múzeum intézményvezetői pályázatának elbírálására - Zárt ülés!
4. Javaslat Pesterzsébet Önkormányzatának Humán Szolgáltatások Intézménye intézményvezetői pályázatának elbírálására - Zárt ülés!
5. Javaslat a CSILI Művelődési Központ intézményvezetői pályázatainak elbírálására - Zárt ülés!
6. Javaslat döntés meghozatalára a JCDecaux Hungary Zrt. jogellenes közterület-használatával kapcsolatos perben – Zárt ülésre javasolt!
7. Javaslat a Pesterzsébeti Lurkóház Óvoda intézményvezetői pályázatának elbírálására
8. Javaslat Pesterzsébet nevének felvételéről, jelképeiről és azok használatáról szóló 40/2004. (VII. 7.) Ök. sz. rendelet felülvizsgálatára, új rendelet megalkotására
9. Javaslat a kitüntető címek adományozásáról szóló 22/2015. (IX. 21.) önkormányzati rendelet felülvizsgálatára, új rendelet megalkotására
10. Javaslat a 44/2015. (III. 12.) Ök. sz. határozattal elfogadott Egyedi Közzétételi Lista módosítására
11. Beszámoló a 2017. évi adóztatási tevékenységről
12. Beszámoló a Rendvédelmi Osztály aktuális helyzetéről és az elmúlt félév tapasztalatairól
13. Javaslat az INTEGRIT-XX. Kft. 2017. évi mérlegbeszámolójának elfogadására
14. Javaslat a 2017. évi Éves Ellenőrzési Jelentés jóváhagyására
15. Javaslat 2017. évi Éves Összefoglaló Ellenőrzési Jelentés jóváhagyására
16. Javaslat Budapest Főváros XX. kerület Pesterzsébet Önkormányzata 2018. évi belső ellenőrzési munkatervének módosítására
17. Javaslat a fás szárú növények védelméről, kivágásáról és pótlásáról szóló rendelettervezet szövegének elfogadására
18. Javaslat Erzsébet Áruház előtti 170204/96 hrsz-ú közterület kialakításának elfogadására
19. Javaslat a Bp. XX. Vízisport u. 12-18. szám alatti ingatlanon (170022 hrsz) található III. Hullám Csónakház bérleti szerződésének megkötésével kapcsolatos döntés meghozatalára
20. Javaslat az önkormányzat tulajdonában lévő lakások és nem lakás céljára szolgáló helyiségek bérbeadásának feltételeiről szóló 27/2015. (XI.16.) önkormányzati rendelet módosítására
21. Javaslat új környezetvédelmi program elfogadására
22. Javaslat a Pöltenberg utca felújítása tárgyú nyertes pályázati projekt műszaki tartalmának csökkentésére
23. Javaslat a CSILI Művelődési Központ közfoglalkoztatási keretszámainak jóváhagyására
24. Javaslat az egyházaknak biztosított támogatás felosztására
25. Beszámoló a Kábítószerügyi Egyeztető Fórum 2017. évi tevékenységéről
26. Beszámoló Budapest Főváros XX. kerület Pesterzsébet Önkormányzata 2017. évi költségvetésének végrehajtásáról. A 2017. évi maradvány jóváhagyása
27. Javaslat a Bp. XX. Kossuth Lajos utca 59. alatti 172387//A/12 hrsz-ú helyiség ingyenes használatba adására
28. Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára
29. Bizottságok beszámolói, tagcserék, kérdések, bejelentések, interpellációk

*II. a 2018. május 17-ei ülésén az alábbi napirendi pontokat nem tárgyalja:*

Fellebbezések

Javaslat a Polgármesteri Hivatal irattári problémáinak megoldására

Felelős: Szabados Ákos polgármester

Határidő: azonnal

Szabados Ákos: Szavazásra teszi fel annak elfogadását, hogy zárt ülés keretében tárgyalják a „Javaslat L. R. ismételt bérleti jogviszony létesítése iránti kérelmének elbírálására”, a „Javaslat a Pesterzsébeti Múzeum intézményvezetői pályázatának elbírálására”, a „Javaslat Pesterzsébet Önkormányzatának Humán Szolgáltatások Intézménye intézményvezetői pályázatának elbírálására” a „Javaslat a CSILI Művelődési Központ intézményvezetői pályázatinak elbírálására”, valamint a „Javaslat döntés meghozatalára a JCDecaux Hungary Zrt. jogellenes közterülethasználatával kapcsolatos perben” című előterjesztéseket.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**108/2018. (V. 17.) Ök. sz. határozat**

a Képviselő-testület

a *2018. május 17-ei ülésén* az alábbi napirendi pontokat zárt ülés keretében tárgyalja:

- Javaslat L. R. ismételt bérleti jogviszony létesítése iránti kérelmének elbírálására

- Javaslat a Pesterzsébeti Múzeum intézményvezetői pályázatának elbírálására

- Javaslat Pesterzsébet Önkormányzatának Humán Szolgáltatások Intézménye intézményvezetői pályázatának elbírálására

- Javaslat a CSILI Művelődési Központ intézményvezetői pályázatinak elbírálására

- Javaslat döntés meghozatalára a JCDecaux Hungary Zrt. jogellenes közterülethasználatával kapcsolatos perben

Felelős: Szabados Ákos polgármester

Határidő: azonnal

Szabados Ákos: Az ülés vezetését a „Beszámoló a két ülés között eltelt időszak munkájáról” című előterjesztés megtárgyalása idejére átadja Kovács Eszter alpolgármester részére.

Kovács Eszter: Az ülés vezetését átveszi.

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

***Tisztelt Képviselő-testület!***

Április 23-án

a kerület egészségügyi alapellátásában dolgozó orvosokkal, április 24-én a kerületi egyházvezetőkkel tartottunk találkozót.

Április 25-én

Sárkányölő Szent György napja alkalmából került sor a kiemelkedő munkát végző rendőrök kitüntetésére a Civil Házban.

Itt ragadnám meg az alkalmat, hogy tájékoztassam Önöket arról, hogy két testületi határozatot is hoztunk a kerületi rendőrkapitányság és annak vezetőjének munkája értékelésére vonatkozóan. A második határozatot egy jogszabály alapján hozták meg, amelyet a BRFK-tól kaptak tájékoztatásul. Ez pontosan a kapitány asszony jutalmazásáról szólt. A testületi ülést követő napon a BRFK személyzeti osztályától kapott tájékoztatás alapján mégis van mód, és lehetőség - ha a testületi a továbbiakban is fenntartja az egyetértését és szándékát - elismerés nyújtására és átadására a kapitány asszony részére. Köszönettel vette, és arról tájékoztatta a BRFK-t is, hogy az év végén újra a képviselő-testület elé terjeszti az egyszer már a testület előtt lévő, és elfogadott javaslatot. Így az egész év vonatkozásában hozhatják meg majd a döntésüket, ha még akkor is így gondolja a képviselő-testület.

**Pénzügyi-számviteli jellegű információk**

Számlák egyenlege 2018. május 15-én:

Költségvetési számla egyenlege: 1.709.367E Ft,

A bérlakás értékesítési számla egyenlege: 253.259E Ft,

Egyéb helyiség, telek értékesítési számla egyenlege: 415.708E Ft.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

Tájékoztatom Önöket, bár mint tudják, hiszen már testületi ülésen is említettem, de frakció üléseken már több alkalommal elmondtam, hogy a Raiffeisen Bank felvetésére beszélgettünk arról, hogy a felvett hitelt valamilyen módon az önkormányzat felhasználásában kellene tartani az előttünk álló időszakra vonatkozóan. Ezért mi megkerestük a Nemzetgazdasági Minisztériumot és próbáltunk onnan információt szerezni. Az elsődleges információk alapján elvi lehetősége van ennek. A kormány által engedélyezett hitelről beszélünk. Azonban a frakciókkal történt egyeztetés alapján, és figyelembe véve az adás-vételi szerződésünk megkötésének körülményeit, amelyet remélhetőleg holnap ténylegesen megkötünk, úgy látom, hogy a többség véleménye az, hogy ezt a hitelt az eredeti elhatározásnak megfelelően a képviselő-testület érvényben lévő döntése alapján fizessük vissza a Raiffeisen Banknak. Én is úgy ítélem meg, hogy most ez a legegyszerűbb megoldás, ha ezt a projektet annak rendje és módja szerint, ahogy azt a testület elhatározta és eltervezte be fogjuk fejezni. Én nem láttam olyan szándékot a frakcióvezetőkkel való egyeztetés alapján, hogy a többségi vélemény az lenne, hogy ebben az ügyben más döntést hozzunk. Természetesen, ha ezzel kapcsolatosan megváltozott volna a vélemény mondjuk tegnap óta, akkor én nyitott vagyok, de a magam részéről úgy látom, hogy ez a legjobb, és legegyszerűbb megoldás jelen pillanatban.

**Közbeszerzéssel kapcsolatos információk:**

* A „Csili Művelődési Központ felújítása II. ütem” tárgyú közbeszerzési eljárásban a vállalkozási szerződést április 18-án aláírtuk a Nató Kft-vel.
* Az „Építési, vegyes és zöldhulladék összegyűjtése, elszállítása, hivatalos hulladék ártalmatlanító helyen történő elhelyezése” tárgyú közbeszerzési eljárásban a vállalkozási keretszerződés április 26-án került aláírásra a Pesterzsébeti Szociális Foglalkoztató és a FIDO Kft. között.
* A „Zöldfelületek És Járdák Rekonstrukciója a XX. kerület, Eperjes utca – Károly utca – Orsolya utca – Wesselényi utca illetve a Kalmár Ilona sétány – Kossuth Lajos utca – Berkenye sétány – Ady Endre Iskola által határolt területen tárgyú közbeszerzési eljárásban a vállalkozási szerződéseket április 27-én írtuk alá a Da-To 61. Kft-vel.
* A „Zöldfelületek És Járdák Rekonstrukciója a XX. kerület, Eperjes utca – Károly utca – Orsolya utca – Wesselényi utca illetve a Kalmár Ilona sétány – Kossuth Lajos utca – Berkenye sétány – Ady Endre Iskola által határolt területen tárgyú közbeszerzési eljárás eredményéről szóló tájékoztatót megküldtük a Közbeszerzési Hatóság részére, ezt követően a tájékoztató 2018. május 7-én jelent meg a Közbeszerzési Értesítőben.
* Az „Építési, vegyes és zöldhulladék összegyűjtése, elszállítása, hivatalos hulladék ártalmatlanító helyen történő elhelyezése” tárgyú közbeszerzési eljárás eredményéről szóló tájékoztató megküldtük a Közbeszerzési Hatóság részére, ezt követően a tájékoztatót 2018. május 7-én jelent meg a Közbeszerzési Értesítőben.
* A „Budapest XX. kerület, Kossuth Lajos utca – Zodony utca összekötő gyalogos és kerékpáros híd kiviteli tervdokumentáció elkészítése és építése” tárgyú közbeszerzési eljárásban az ajánlattételi határidő napja május 22-re módosult. Az erről szóló hirdetmény május 10-én jelent meg a Közbeszerzési Értesítőben.

**Tájékoztatom a Tisztelt Képviselő-testületet, hogy:**

1./ A közterület-felügyelői szolgálatok során a Rendvédelmi Osztály kiemelt figyelmet fordított az illegális hulladék elhelyezéseknek ellenőrzésére, a szabálysértők tettenérésére, szankcionálására.

Jelen feladatok ellátását nagyban segíti az immáron 12 kamerából álló **mobil térfigyelő kamerarendszer**. A kamerarendszer segítségével április hónapban 33 szabálysértési feljelentést tett az Osztály a közterületekre hulladékot elhelyező személyekkel szemben, kezdeményezve a szabálysértési eljárás lefolytatását, pénzbírság kiszabását. Jelen feljelentésekkel a 2018. évben megtett feljelentések száma meghaladta a 100 darabot.

Mindezek mellett a Pesterzsébeti újságban megjelentetjük azon ismeretlen személyeket és járműveiket, akiket a Rendvédelmi Osztály nem tud hitelt érdemlően beazonosítani a felvételek alapján, kérve a lakosság segítségét, a szabálysértés elkövetője kilétének megállapítására. 2 alkalommal is siker koronázta lakossági felhívásunk, mindkét alkalommal sikerült a lakosság segítségével beazonosítani a szabálysértés elkövetőit és megtenni a szabálysértési feljelentést. A lakosság segítségét ezúton is köszönjük.

2./ A Tisztelt Képviselő-testület a 2017. május 11-i képviselő-testületi ülésen a 125/2017. (V. 11.) Ök. sz. határozatával úgy döntött, hogy Budapest Főváros XX. Kerület Pesterzsébet Önkormányzata az önkormányzati **ASP rendszerhez** az önkormányzati portál szakrendszer tekintetében interfészes csatlakozással, a többi szakrendszer tekintetében rendszercsatlakozással csatlakozik, nyilatkozott arról, hogy a jogszabályban meghatározott tartalmi követelményeket önálló honlap fenntartásával teljesíti, továbbá felhatalmazta a Polgármestert a rendszercsatlakozáshoz szükséges valamennyi további döntés meghozatalára, illetve az ahhoz kapcsolódóan szükséges kiadmányozásra, továbbá a Kincstárral történő szolgáltatási szerződés megkötésére, mindezt 2018. december 31-ei határidővel.

Tájékoztatom a Tisztelt Képviselő-testületet, hogy az ASP csatlakozás előkészítése folyamatban van, a csatlakozási véghatáridő továbbra is 2019. január 1. napja. A Magyar Államkincstár 2018. május 11-én e-mailben kereste meg a rendszercsatlakozó önkormányzatokat, hogy az év végi torlódások elkerülése és a kezelhetően ütemezett csatlakozási folyamatok érdekében a szakrendszerek közül a keretrendszer, az IRAT szakrendszer, az ADÓ szakrendszer, valamint az e-ügyintézési szakrendszer tekintetében lehetőség van úgynevezett előrehozott csatlakozásra. Ennek keretében a nyár folyamán el kell végezni a szükséges feladatokat, oktatásokat, adatmigrálást és eszközbeszerzéseket, várhatóan július végén – augusztus elején lenne éles indulás az említett szakrendszerek tekintetében.

Figyelemmel az őszi és év végi munkateherre, valamint a további szakrendszerek várható komoly és időigényes felkészülési szükségleteire, az e-ügyintézési kötelezettségeinkre, munkaszervezési szempontból a Hivatal vezetése szerint indokolt volt a felkínált lehetőséggel élni, ezért a megadott határidőig (2018. május 15.) ennek megfelelő visszajelzést tettünk a Magyar Államkincstár felé.

Szeretném Önöket tájékoztatni arról, hogy Budapest Főváros Közgyűlése javaslatunk alapján Hajdú Zsoltnak a Kossuth Lajos Gimnázium igazgatójának Bárczy István díjat adományozott. Az ünnepélyes átadásra 2018. június 6-án 10 órakor kerül sor a Főpolgármesteri Hivatal Dísztermében. Ezúton is, előzetesen gratulálunk a díjhoz igazgató úrnak.

Kovács Eszter: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**109/2018. (V. 17.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

Kovács Eszter: A napirendet lezárja, az ülés vezetését átadja Szabados Ákos polgármester úrnak.

Szabados Ákos: Az ülés vezetését átveszi. A „Javaslat L. R. ismételt bérleti jogviszony létesítése iránti kérelmének elbírálására”, a „Javaslat a Pesterzsébeti Múzeum intézményvezetői pályázatának elbírálására”, a „Javaslat Pesterzsébet Önkormányzatának Humán Szolgáltatások Intézménye intézményvezetői pályázatának elbírálására” a „Javaslat a CSILI Művelődési Központ intézményvezetői pályázatinak elbírálására”, valamint a „Javaslat döntés meghozatalára a JCDecaux Hungary Zrt. jogellenes közterülethasználatával kapcsolatos perben” című napirendi pontok megtárgyalása idejére zárt ülést rendel el.

***Z Á R T Ü L É S !***

*(A zárt ülés anyagát külön jegyzőkönyv tartalmazza.)*

***7. napirendi pont:*** Javaslat a Pesterzsébeti Lurkóház Óvoda intézményvezetői pályázatának elbírálására

 Előadó: Szabados Ákos polgármester

Szabados Ákos: Megnyitja a napirendi pontot. Kéri az Oktatási, Kulturális, Ifjúsági és Informatikai Bizottság véleményét.

Fekete Katalin: Az Oktatási, Kulturális, Ifjúsági és Informatikai Bizottság Molnár Tímea pályázatát javasolja elfogadni.

Schmidtné Buda Andrea: Az óvoda alkalmazotti közössége és a nevelőtestület többsége, illetve a képviselő-testület tagjaiból álló bizottság is Molnár Tímea pályázatát támogatta.

Nagy Lászlóné: Jelzi, hogy nem kíván részt venni a szavazásban.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja. Nagy Lászlóné képviselő jelezte, hogy nem vesz részt a szavazásban, kéri ennek tudomásulvételét.

Szavazásra teszi fel annak elfogadását, hogy a képviselő-testület Pesterzsébeti Lurkóház Óvoda intézményvezetői feladatainak ellátásával 2018. augusztus 15-től 2023. augusztus 14-ig terjedő időre Molnár Tímeát bízza meg.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**115/2018. (V. 17.) Ök. sz. határozat**

a Képviselő-testület

1. a Pesterzsébeti Lurkóház Óvoda (1202 Budapest, Mártírok útja 205/b.) intézményvezetői feladatainak ellátásával 2018. augusztus 15-től 2023. augusztus 14-ig terjedő 5 éves határozott időtartamra Molnár Tímeát bízza meg:
2. Molnár Tímea illetményét a közalkalmazottak jogállásáról szóló 1992. évi XXXIII. törvény, valamint a nemzeti köznevelésről szóló 2011. évi CXC. törvény vonatkozó rendelkezései alapján bruttó 549.781,- Ft/hó összegben állapítja meg az alábbiak szerint:

|  |  |
| --- | --- |
| **Közalkalmazotti besorolása** | **E/11** |
| Garantált illetmény | 411.075.- |
| Intézményvezetői pótlék: | 123.706.- |
| Munkáltatói döntésen alapuló illetmény (2018.01.01.-2018.11.30.) |  15.000.- |
| Összesen | 549.781.- |

3. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2018. augusztus 1.

Szabados Ákos: További jó munkát kíván Molnár Tímea számára.

***8. napirendi pont:*** Pesterzsébet nevének felvételéről, jelképeiről és azok
 használatáról szóló 40/2004. (VII. 7.) Ök. sz. rendelet
 felülvizsgálatára, új rendelet megalkotására

 Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság a rendelet megalkotását javasolja. Léteznek különböző „Pesterzsébetes” domain nevek, mint például a „pesterzsebet.hu”, amely az önkormányzaté, vagy a „pesterzsebet.com”, a „peterzsebet.info”, a „pesterzsebet.eu” stb. A bizottság kéri, hogy ezeknek a domain neveknek a lefoglalását a hivatal vizsgálja meg. Vizsgálják meg, hogy a foglalt domain neveket hogyan lehet visszaszerezni. Erre vonatkozóan a bizottság kéri a képviselő-testületet, hogy hozzon határozatot.

Rostagni Attila: A Jogi, Igazgatási és Közbiztonsági Bizottság elfogadásra javasolja az előterjesztésben szereplő rendelettervezetet.

Gémesi Emese: A Választási Etikai Bizottság elfogadásra javasolja az előterjesztésben szereplő rendelettervezetet.

Szabados Ákos: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel Fekete Katalin által ismertetett, az Oktatási, Kulturális, Ifjúsági és Informatikai Bizottság domain nevek vizsgálatára vonatkozó javaslatának elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**116/2018. (V. 17.) Ök. sz. határozat**

a Képviselő-testület

1. felkéri dr. Demjanovich Orsolya jegyző asszonyt mérje fel, hogy a „pesterzsebet” domain név a különböző elektronikus szolgáltatóknál használatban van-e;
2. vizsgálja meg annak lehetőségét a különböző elektronikus szolgáltatókkal való kapcsolatfelvételt követően, hogyan lehet megvalósítani azt, hogy a „pesterzsebet” domain névvel kizárólag Budapest Főváros XX. kerület Pesterzsébet Önkormányzata rendelkezzen (pl.: „pesterzsebet.org”, „pesterzsebet.eu”, stb.);
3. az 1. – 2. pontban meghatározott feladatok végrehajtásáról az Oktatási, Kulturális, Ifjúsági és Informatikai Bizottság 2018. szeptemberi ülésére készítsen tájékoztatást.

Felelős: dr. Demjanovich Orsolya jegyző

Határidő: 2018. szeptember 30.

Szabados Ákos: Szavazásra teszi fel az előterjesztésben szereplő rendelettervezet elfogadását

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**Az önkormányzat megalkotja 14/2018. (V.29.) rendeletét Budapest Főváros XX. kerület Pesterzsébet Önkormányzat jelképeiről, továbbá a jelképek és a „Pesterzsébet” elnevezés használatáról.**

***9. napirendi pont:*** Javaslat a kitüntető címek adományozásáról szóló 22/2015. (IX. 21.) önkormányzati rendelet felülvizsgálatára, új rendelet
 megalkotására

 Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Rostagni Attila: A Jogi, Igazgatási és Közbiztonsági Bizottság a rendelettervezetet Somodi Klára képviselő a bizottság ülésén elhangzott javaslatával kiegészítve javasolja elfogadni.

Fekete Katalin: Az Oktatási, Kulturális, Ifjúsági és Informatikai Bizottság a rendelettervezetet Somodi Klára képviselő a bizottság ülésén elhangzott javaslatával kiegészítve javasolja elfogadni.

Somodi Klára: Az Egészségügyi és Sportbizottság az „Év Sportolója” kitüntető cím esetében a 14 §. (3) bekezdés a) pontját javasolja kiegészíteni azzal, hogy „emailban és postai úton papír alapon is szükséges benyújtani a javaslatot. Egy új szövegrész beépítését is javasolják: „A javaslathoz mellékelni kell a sportszövetségek által kiadott az előző évi eredményekről szóló igazolást”. Az „Év Edzője/Sportvezetője” kitüntető cím esetében a 15. § (3) bekezdés a) pontjának kiegészítését javasolják az alábbiakkal: „emailban és postai úton papír alapon is szükséges benyújtani a javaslatot”.

Mach Péter: A Környezetvédelmi és Városfejlesztési Bizottság az előterjesztésben szereplő rendelettervezet elfogadását javasolja.

Nagy Lászlóné: A Szociális Bizottság az Egészségügyi és Sportbizottság ülésén elhangzott módosító javaslatokkal egyidejűleg az előterjesztésben szereplő rendelettervezet elfogadását támogatja.

Komoróczy László: Az előterjesztésben szerepel a „Pesterzsébet Aranykezű Mestere” kitüntető cím. Javasolja, hogy a képviselő-testület a jövőben ezt a címet kétévente ítélje oda. A frakcióülésen azt javasolták, hogy kétévente maximum 10 főnek legyen adományozható a kitüntetés.

Juhász Lajosné: Komoróczy László képviselő javaslata már a bizottsági ülésen is ellenkezést váltott ki belőle. Úgy gondolja, hogy több javaslat érkezik be erre a címre, minthogy kétévente adományozzák oda. Kétévente kiosztásra kerülő kitüntetésre inkább a „Pesterzsébet Mecénása” volna alkalmas. Ezt a címet például már évek óta nem adják ki. Lehetne akár a „Pesterzsébet Díszpolgára” kitüntető címet is kétévente kiadni, mert ezzel emelnék az értékét ennek a kitüntetésnek. Részéről azonban a „Pesterzsébet Aranykezű Mestere” maradhat évente adományozható kitüntetés. Ennek a kitüntető címnek az esetében a személyek számának maximálásával sem ért egyet, hiszen mint említette sokkal több személyre szokott javaslat érkezni. Nem látja, hogy hogyan tudják majd eldönteni, hogy ki lesz az a 10 fő, aki alkalmas erre a címre. Egy szakma több képviselőjére is érkezhet javaslat, hogyan fogják így eldönteni, hogy ki kapja meg ezt a címet? Például a közalkalmazottak esetében is több javaslat érkezik be, de ott az intézményvezetők küldik meg a javaslatokat, ismertek a személyek, tudnak differenciálni. A „Pesterzsébet Aranykezű Mestere” esetében hogyan fognak dönteni?

Nemes László: Ahhoz, hogy megfelelő döntést hozzanak, tisztán kellene látni, hogy jelenleg mi a folyamat? Jól tudja-e, hogy bárki javasolhat a „Pesterzsébet Aranykezű Mestere” címre bárkit? A kamara részéről folytatnak-e érdemi vizsgálatot ezzel a kitüntetéssel kapcsolatosan? A beérkezett javaslatokat továbbítják-e számukra, ott történik-e szakmai alapú szűkítés?

Kovács András: Bárki tehet a kitüntető címre javaslatot, a kamarának nem volt külön véleményezési jogkör biztosítva, illetve előírva. A kamarával egyeztetettek, de az előzetes véleményezés nem volt előírva számukra.

Nemes László: A kamara szűkített a beérkező javaslatokon?

Juhász Lajosné: Nem volt szűkítés a kamara részéről.

Komoróczy László: Úgy gondolja, hogy ezután legyen szűkítés. A kitüntetés ne járjon automatikusan azért, mert valaki javaslatot tett egy személyre. Például öt villanyszerelő közül majd kiválasztja a kamara a legjobbat. Amennyiben azt szeretnék, hogy rangja legyen a kitüntetésnek, s az embereknek ez fontos legyen, akkor ezt ilyen módon kellene használni.

*(Kaiser György képviselő 1455 -kor elhagyja az üléstermet.)*

Nemes László: Az elhangzott információkból látszik, hogy eddig ez egy szabályozás nélküli folyamat volt, rábízták Pesterzsébet lakosaira az egész dolgot, hogy hány embert, illetve kit javasolnak. Arra vonatkozóan sem volt semmilyen korlátozás, hogy a házastárs, vagy a szomszéd javasoljon valakit. Véleménye szerint el tud szakadni ez a folyamat a valós elismeréstől. Ez pedig nem lehet cél, mert így csökken a dolog súlya. Az sem jó, ha egy szakmának minden képviselője megkapja a kitüntető címet, így nem is hihető, hogy mindenki kiválóan dolgozik, illetve elveszíti értelmét a kitüntetés. Az eddigi folyamatot érdemes volna olyan irányba mozdítani, hogy a kitüntetésnek nagyobb súlya legyen. Ez azzal jár, hogy a javaslatokat valamilyen szakmai ellenőrzés kövesse. Ezt megteheti akár a kamara, akár valaki más.

Csaszny Márton: A vitát figyelve fordult meg több képviselő fejében, hogy egy bizottságnak is célszerű lenne ezt megtárgyalni. A vállalkozókkal elsősorban a Gazdasági Bizottság tart kapcsolatot, így javasolja, hogy a döntés előkészítését utalják át ennek a bizottságnak a hatáskörébe.

Szabados Ákos: Mindenki tisztában van azzal, hogy annak idején - nem hosszú ideig tartó gondolkodást követően - Tarjányi Jánossal egyeztetve személy szerint kezdeményezte a cím odaítélését oklevél formájában. Gyakorlatilag ez működött évek óta. A rendeletalkotás során ebben a témában messzire lehet menni.

Juhász Lajosné: Csaszny Márton képviselő ötletét jónak tartja, támogatja, hogy tárgyalja bizottság ezt a kitüntető címet, ha rendeletbe foglalják. Javasolja, hogy amennyiben ez a téma bizottság elé kerül, akkor Tarjányi Jánost hívják meg, kapja meg az anyagokat, és mondjon konkrét véleményt, tegyen javaslatot a kitüntetettekre vonatkozóan. Továbbra is fenntartja azt a véleményét, hogy a kitüntető címet évente adományozzák oda.

Szabados Ákos: Véleménye szerint a rendeletet fogadják el úgy, hogy ezt a kitüntető címet vegyék ki, illetve tárgyalják azt az illetékes bizottságok. Véleménye szerint ebben az évben adják ki az eddig megszokott módon, függetlenül attól, hogy bekerül-e a rendeletbe, vagy sem. Majd 2019-től, amikor döntött az illetékes bizottság, illetve a megfelelő egyeztetéseket lefolytatták, akkor bekerül a kész dolog a rendeletbe is. A rendelet elfogadását a „Pesterzsébet Aranykezű Mestere” kitüntető cím nélkül teszi fel szavazásra. Ebben az esetben minősített többségre van szükséges. Egy határozati javaslatban utalják a Gazdasági Bizottsághoz, illetve a Jogi, Igazgatási és Közbiztonsági Bizottsághoz a feladatot. A két bizottság egyeztesse le, tárgyalja meg, hogy hogyan volna jó ezt a kitüntetést kiadni.

Komoróczy László: Véleménye szerint ez egy egyszerű szavazás, nem kell ezzel külön foglalkozni. Javasolja, hogy szavazzanak a felvetett kérdésekről, s ahogy lesz, úgy lesz.

Szabados Ákos: Javasolja, hogy haladjanak sorban. Komoróczy László ügyrendi javaslata, hogy „Pesterzsébet Aranykezű Mestere” kitüntető cím maradjon benne a rendeletben.

Szavazásra teszi fel Komoróczy László elhangzott ügyrendi javaslatának elfogadását.

Megállapítja, hogy a jelenlévő 15 képviselő 10 igen 4 nem 1 tartózkodással elfogadja azt.

Szabados Ákos: A rendelettervezethez voltak módosító javaslatok, így most azok következnek, dr. Demjanovich Orsolya jegyző asszony segítségét kéri.

dr. Demjanovich Orsolya: Amennyiben jól értette, akkor Komoróczy László ügyrendi javaslata szerint a „Pesterzsébet Aranykezű Mestere” kitüntető cím kétévente kerüljön kiosztásra, és egy véleményező bizottság értékelje a beérkezett javaslatokat? Legyen egy szakmai értékelés?

Komoróczy László: Elfogadja Csaszny Márton képviselő javaslatát, hogy a Gazdasági Bizottság tárgyalja, vagy döntsön róla, kikérve a kamara véleményét, javaslatát. A kitüntető címet pedig kétévente javasolja odaítélni.

Szabados Ákos: Szavazásra teszi fel annak elfogadását, hogy a „Pesterzsébet Aranykezű Mestere” kitüntető címet évente ítéljék oda.

Megállapítja, hogy a jelenlévő 17 képviselő 7 igen 5 nem 5 tartózkodással elutasítja azt.

Szavazásra teszi fel annak elfogadását, hogy a „Pesterzsébet Aranykezű Mestere” kitüntető címet kétévente ítéljék oda.

Megállapítja, hogy a jelenlévő 17 képviselő 11 igen 5 nem 1 tartózkodással elfogadja azt.

Javasolták továbbá, hogy a Gazdasági Bizottság, a Jogi, Igazgatási és Közbiztonsági Bizottság, valamint az iparkamara részéről Tarjányi János is tárgyalja, illetve véleményezze a beérkezett javaslatokat.

Szavazásra teszi fel annak elfogadását, hogy Gazdasági Bizottság, a Jogi, Igazgatási és Közbiztonsági Bizottság, valamint az iparkamara részéről Tarjányi János is tárgyalja, illetve véleményezze a beérkezett javaslatokat.

Megállapítja, hogy a jelenlévő 9 képviselő 9 igen 0 nem 0 tartózkodással elfogadja azt.

A kamara és a bizottságok véleményeznek, döntést a testület hoz.

Kovács Eszter: Véleménye szerint nem.

Mach Péter: Csaszny Márton képviselő javaslata alapján a Gazdasági Bizottság dönt.

Szabados Ákos: Erről akkor miért szükséges rendeletet alkotni?

dr. Demjanovich Orsolya: Azért van szükség rendeletbe foglalni, mert kitüntető címet alapítanak, s azt csak a képviselő-testület alapíthat. Azt követően, hogy a kitüntető címet ki ítéli oda, a polgármester, vagy valamelyik bizottság, az már egy eljárási kérdés. Azt, hogy rendeletbe foglaljanak egy kitüntető címet, csak a képviselő-testület teheti meg. Az előterjesztésben szereplő rendelettervezet szerint a polgármester dönt ennek a kitüntető címnek az odaítéléséről. Ezt a jogkört át lehet ruházni például egy bizottságra is.

Komoróczy László: Javasolja, hogy a Gazdasági Bizottság döntsön a cím odaítéléséről kikérve az iparkamara véleményét.

Rostagni Attila: Ügyrendi javaslattal él, amely szerint egy bizottság se hozzon döntést ebben az ügyben, hanem hozzanak létre egy öt fős bíráló bizottságot (minden pártból 1-1főt delegálva) ennek az egy kitüntető címnek az odaítélésére vonatkozóan.

Somodi Klára: Ez nem olyan dolog, hogy erről egy ideiglenes bizottság döntsön.

Szabados Ákos: Rostagni Attila javaslata ügyrendi javaslatként hangzott el, kéri erről hozzanak döntést.

Szavazásra teszi fel Rostagni Attila elhangzott ügyrendi javaslatának elfogadását.

Megállapítja, hogy a jelenlévő 16 képviselő 6 igen 9 nem 1 tartózkodással elutasítja azt.

Komoróczy László: Továbbra is javasolja, hogy a Gazdasági Bizottság döntsön az ipartestület véleményének kikérése után.

Szabados Ákos: Szavazásra teszi fel Komoróczy László elhangzott ügyrendi javaslatának elfogadását.

Megállapítja, hogy a jelenlévő 12 képviselő 12 igen 0 nem 0 tartózkodással elfogadja azt.

Szavazásra teszi fel Somodi Klára elhangzott módosító javaslatainak elfogadását, amely szerint az „Év sportolója” kitüntető cím esetében a 14 §. 3/A pontjának kiegészítését azzal, hogy „emailban és postai úton papír alapon is szükséges benyújtani a javaslatot. Illetve egy új szövegrész beépítését is javasolja: „A javaslathoz mellékelni kell a sportszövetségek által kiadott az előző évi eredményekről szóló igazolást”. Az „Év Edzője/Sportvezetője” kitüntető cím esetében a 15. § 3/A pontjának kiegészítését azzal, hogy „emailban és postai úton papír alapon is szükséges benyújtani a javaslatot”.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

Szavazásra teszi fel az elhangzott, módosító javaslatokkal egyidejűleg az előterjesztésben szereplő rendelettervezet elfogadását.

Megállapítja, hogy a jelenlévő 15 képviselő 15 igen 0 nem 0 tartózkodással elfogadja azt.

**Az önkormányzat megalkotja 15/2018. (V. 29.) rendeletét a kitüntető címek adományozásáról.**

***10. napirendi pont:*** Javaslat a 44/2015. (III. 12.) Ök. sz. határozattal elfogadott Egyedi Közzétételi Lista módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri az Oktatási, Kulturális, Ifjúsági és Informatikai Bizottság véleményét.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő 1. sz. határozati javaslat elfogadását. A határozati javaslat 2. pontjában szereplő, a 44/2015. (III. 12.) Ök. sz. határozat II/9. pontjának második mondatára vonatkozóan a következő módosítást kéri elfogadni: „A honlapon elérhető legyen a költségvetésről szóló rendelet annak mellékleteivel, valamint a zárszámadás elektronikusan kereshető formában. Az egyes évek költségvetési előirányzataihoz kapcsolódó terv-, és tényszámoknak több év adatainak egymással összevethető módon, táblázatos formában kell szerepelnie.” (az „indoklással” megjelölés törlése.)

Mach Péter: Az átláthatósági szabályozás egyik kezdeményezőjeként minden esetben nehezére esik az embernek, amikor egyet-egyet úgymond visszalépnek. Pláne úgy, ha nem tudják, hol állnak meg ezzel a visszalépéssel. Módosító indítványként kéri fogadják el a következő határozati javaslatot: „Felkéri a hivatalt, hogy készítsen tájékoztatót a 44/2015. (III.12.) Ök. sz. határozatban foglaltak teljesítéséről és azt a Jogi, Igazgatási és Közbiztonsági Bizottság, valamint az Oktatási, Kulturális, Ifjúsági és Informatikai Bizottság tárgyalja majd.

Szabados Ákos: Szavazásra teszi fel az Fekete Katalin képviselő asszony, valamint Mach Péter képviselő által elhangzott módosító javaslatokkal egyidejűleg az előterjesztésben szereplő határozati javaslat elfogadását.

Megállapítja, hogy a jelenlévő 16 képviselő 16 igen 0 nem 0 tartózkodással elfogadja azt.

**117/2018. (V. 17.) Ök. sz. határozat**

a Képviselő-testület

1.    a 44/2015. (III. 12.) Ök. sz. határozat I/1. pontjának harmadik bekezdését az alábbiak szerint módosítja:

„- a nettó 200.000,- Ft értékhatárt meghaladó kiadásokra vonatkozó szerződéseket, a vonatkozó jogszabályi előírás szerinti tartalommal.”;

2.    a 44/2015. (III. 12.) Ök. sz. határozat II/9. pontját az alábbiak szerint módosítja

„A honlapon elérhető legyen a költségvetésről szóló rendelet annak mellékleteivel, valamint a zárszámadás elektronikusan kereshető formában. Az egyes évek költségvetési előirányzataihoz kapcsolódó terv-, és tényszámoknak több év adatainak egymással összevethető módon, táblázatos formában kell szerepelnie.”

3.    felkéri a Polgármestert, hogy a 44/2015. (III. 12.) Ök. sz. határozattal elfogadott Egyedi Közzétételi Listában meghatározott feladatok végrehajtásáról a Jogi, Igazgatási és Közbiztonsági Bizottság, valamint az Oktatási, Kulturális, Ifjúsági és Informatikai Bizottság ülésére készítsen tájékoztatást.

Felelős: Szabados Ákos polgármester

Határidő: 2018. július 31.

***11. napirendi pont:*** Beszámoló a 2017. évi adóztatási tevékenységről

Előadó: dr. Demjanovich Orsolya jegyző

Szabados Ákos: Megnyitja a napirendi pontot. Kéri a bizottságok véleményét.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Csaszny Márton: A Gazdasági Bizottság támogatja az előterjesztésben szereplő határozati javaslat elfogadását.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását.

dr. Demjanovich Orsolya: Az előterjesztéssel kapcsolatban szóbeli kiegészítést nem tesz.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**118/2018. (V. 17.) Ök. sz. határozat**

a Képviselő-testület

a 2017. évi adóztatási tevékenységről szóló jegyzői beszámolót elfogadja.

*/Az adóztatási tevékenységről szóló beszámoló a jegyzőkönyv mellékletét képezi!/*

***12. napirendi pont:***Beszámoló a Rendvédelmi Osztály aktuális helyzetéről és az elmúlt félév tapasztalatairól

Előadó: Puskás Péter Pál Rendvédelmi osztályvezető

Szabados Ákos: Megnyitja a napirendi pontot. Kéri a Jogi, Igazgatási és Közbiztonsági Bizottság véleményét.

Rostagni Attila: A Jogi, Igazgatási és Közbiztonsági Bizottság kéri az előterjesztésben szereplő határozati javaslat elfogadását.

Puskás Péter Pál: A előterjesztéssel kapcsolatban szóbeli kiegészítést nem tesz.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**119/2018. (V. 17.) Ök. sz. határozat**

a Képviselő-testület

elfogadja a Rendvédelmi Osztály aktuális helyzetéről és az elmúlt félév tapasztalatairól szóló beszámolót.

*Kaiser György 1516 órakor visszaérkezik az ülésterembe.*

***13. napirendi pont:*** Javaslat az INTEGRIT-XX. Kft. 2017. évi mérlegbeszámolójának elfogadására

Előadó: Potoczky Attila ügyvezető igazgató

Szabados Ákos: Megnyitja a napirendi pontot. Kéri a bizottságok véleményét.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását, tájékoztatja a jelenlévőket, hogy a határozati javaslat 4. pontja tartalmazza a FEB véleményét is.

Csaszny Márton: A Gazdasági Bizottság támogatja az előterjesztésben szereplő határozati javaslatok elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**120/2018. (V. 17.) Ök. sz. határozat**

a Képviselő-testület

1./ a 2017. évi gazdálkodás eredményeként létrejött 1.283 E Ft adózott eredményt jóváhagyja.

2./ az INTEGRIT-XX. Kft. 2017. évi mérlegbeszámolóját elfogadja az alábbiak szerint:

Mérleg eszköz és forrásoldalának egyező összege 186.532 E Ft

 Saját tőke összege 148.988 E Ft

 Adózott eredmény 1.283 E Ft

3./ a 307/2011. (IX.15.) Ök. sz. határozat alapján történt pótbefizetés terhére a
 Társaság

 a 2017. évi mérleg szerinti eredményét 1.283 E Ft-ot 2018. június 30-ig
 visszafizet.

4./ a FEB 2017. évi munkájáról szóló beszámolót elfogadja.

5./ a 2017. évi beszámolót az ügymenetről és a piacüzemeltetésről elfogadja.

Határidő: adott

Felelős: Potoczky Attila ügyvezető igazgató

***14. napirendi pont:*** Javaslat a 2017. évi Éves Ellenőrzési Jelentés jóváhagyására

Előadó: Szabados Ákos polgármester

Szabados Ákos: Megnyitja a napirendi pontot. Kéri a Pénzügyi Bizottság véleményét.

Marton Sándorné: A Pénzügyi Bizottság kéri az előterjesztésben szereplő2017. évi Éves Ellenőrzési Jelentés jóváhagyására vonatkozó határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**121/2018. (V. 17.) Ök. sz. határozat**

a Képviselő-testület

a 2017. évről szóló éves ellenőrzési jelentést jóváhagyja.

*/A 2017. évről szóló éves ellenőrzési jelentés a jegyzőkönyv mellékletét képezi!/*

***15. napirendi pont:*** Javaslat 2017. évi Éves Összefoglaló Ellenőrzési Jelentés jóváhagyására

Előadó: Szabados Ákos polgármester

Szabados Ákos: Megnyitja a napirendi pontot. Kéri a Pénzügyi Bizottság véleményét.

Marton Sándorné: A Pénzügyi Bizottság kéri az előterjesztésben szereplő 2017. évi Éves Összefoglaló Ellenőrzési Jelentés jóváhagyására vonatkozó határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**122/2018. (V. 17.) Ök. sz. határozat**

a Képviselő-testület

a 2017. évről szóló éves összefoglaló ellenőrzési jelentést jóváhagyja.

*/A 2017. évről szóló éves összefoglaló ellenőrzési jelentés a jegyzőkönyv mellékletét képezi!/*

***16. napirendi pont:*** Javaslat Budapest Főváros XX. kerület Pesterzsébet Önkormányzata 2018. évi belső ellenőrzési munkatervének módosítására

 Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Szabó Szilvia: Szóbeli kiegészítésként tájékoztatja a képviselő-testületet arról, hogy a segélyezési rendszer esetében az ellenőrzési időszak természetesen nem 2018 év, hanem 2017 év. Megjegyzi, hogy az eredeti éves tervben 2017 szerepel.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**123/2018. (V. 17.) Ök. sz. határozat**

a Képviselő-testület

a 297/2017. (XII.07.) Ök. sz. határozatával jóváhagyott 2018. évi belső ellenőrzési munkaterv 1., és 2. sz. mellékleteit az előterjesztéshez csatolt melléketekben foglaltak szerint módosítja.

Felelős: azonnal

Felelős: Szabados Ákos polgármester

*(A 2018. évi belső ellenőrzési munkaterv a jegyzőkönyvhöz csatolva.)*

***17. napirendi pont:*** Javaslat a fás szárú növények védelméről, kivágásáról és pótlásáról szóló rendelettervezet szövegének elfogadására

Előadó: Szabados Ákos polgármester

Szabados Ákos: Megnyitja a napirendi pontot. Kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását. Köszöni a hosszas egyeztetéseket, valamint a hivatal munkáját. Felelősséggel tartoznak a lakosságnak a levegő minőségéért és az önkormányzat szigorúbb szabályokat alkot ez ügyben. Örül, hogy a jelenlegi rendelettervezet kitér arra is, hogy a kerületben a jövőben nem lehet majd büntetlenül fákat csonkítani.

Marton Sándorné: Észrevételezi, hogy az értelmező rendelkezésekben konkrétan megjelölte volna azt, hogy mi az, ami nem közterület.

*Több kérdés, hozzászólás nem hangzik el.*

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**124/2018. (V. 17.) Ök. sz. határozat**

a Képviselő-testület

1. a fás szárú növények védelméről, kivágásáról és pótlásáról szóló önkormányzati rendelet-tervezet szövegét jóváhagyja.
2. felkéri a polgármestert, hogy gondoskodjon a rendelettervezet szomszédos önkormányzatok részére, valamint a környezetvédelmi igazgatási szervnek történő megküldéséről.
3. felkéri a polgármestert, hogy a környezetvédelmi igazgatási szerv véleményének megérkezését követően terjessze a rendelettervezetet a javasolt módosításokkal kiegészítve a képviselő-testület soron következő ülése elé a rendelet megalkotása érdekében.

Felelős: Szabados Ákos polgármester

Határidő: adott

***18. napirendi pont:*** Javaslat Erzsébet Áruház előtti 170204/96 hrsz-ú közterület kialakításának elfogadására

Előadó: Szabados Ákos polgármester

Szabados Ákos: Megnyitja a napirendi pontot. Kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság nem támogatja az eredeti határozati javaslat elfogadását, javasolják, hogy a képviselő-testület kérje fel a polgármestert a beruházóval történő egyeztetésre az eredeti előterjesztésben foglaltak szerinti területrendezés végrehajtása érdekében.

Elmondja, hogy a képviselő-testület annak idején Kaiser György képviselőtársa javaslatára a nagyobb felületeket adó és tisztább tervet támogatta. Ez volt az a terv, ami szerint jobb, ha egy színpadot állítanak fel és nem egy ilyen közösségi teret. A színpad meg lett volna emelve, illetve több pad – betonpad, fűre ülés – lett volna a területen. Az ígéret szerint a kandelábereket eltüntették volna, és a betonpadok világítanak. A szerződés módosítását nem találták meg, valamint a hivataltól sem kaptak semmilyen információt, hogy magát a szerződést módosították volna. A szerződésben még azt is meghatározták, hogy minimum három „P” típusú biciklitámasz lesz. Ezen kívül meg van határozva, hogy mekkora lenne a lelátó, milyen falméretű, illetve mi mindent kapnak majd. Ebből ugye eltűntek a biciklitárolók, a belső világítással ellátott betonpadok, helyettük csak fémpadok kerültek ki. (Öt db. fémpadból kettő db.) Miért nincsen világítás? Mekkora terület van öntözőberendezéssel ellátva és ez az eredeti szerződéshez viszonyítva csökkent-e, vagy nem? A legnagyobb kérdés, - azoknak, akik ezt a javaslatot támogatták, - hogy miért nincsen megemelve a színpad? Jelenleg nagyon kevés helyről látszik az, ami ott történik. Véleménye szerint a jelenlegi állapot… Mindamellett, hogy kiment megnézni és ráadásul csapnivaló a kivitelezése is... Ezer sebből vérzik… a betonelemek mindegyike már porlad. Azt gondolja, hogy annak idején, amikor megtámogatták, hogy a beépítettséget növeljék és cserébe kötöttek egy szerződést… akkor senki nem erre a kivitelezésre számított. Javaslata szerint fontolják meg a Környezetvédelmi és Városfejlesztési Bizottság javaslatát.

 Kérdést tesz fel: Válaszol:

 Nemes László Kalász Nóra

Komoróczy László

Komoróczy László: Véleménye szerint a szerződés elfogadásakor kiemelt cél volt, hogy megszüntessék a Kossuth Lajos téren a rendezvényekre biztosított színpad, valamint a sátrak örökös felállítását. Ezt a területet jelenleg nem lehet ilyen célokra felhasználni, hiszen a sétáló utcán remélhetőleg megálló tömeg nem látja, csak kizárólag hallja az előadást. Alapvetően félresiklott az eredeti elgondolás. Az eredeti 2015 évi szerződést felülírták-e valamikor? Véleménye szerint nem. Hogyan lehet a jelenlegi területet úgy kialakítani, hogy az megfeleljen az eredeti céloknak és ténylegesen használni lehessen azt? Bement az épületbe és ahhoz képest, hogy milyen hosszan építették, egy egészen katasztrofális dolgot sikerült létrehozniuk. Ilyet építész diploma nélkül is meg lehet alkotni, a kialakított hodály termek döbbenetesen néznek ki. Próbálják hasznosítható állapotba hozni legalább ezt a külső részt.

Gémesi Emese: A Környezetvédelmi és Városfejlesztési Bizottság ülésén elhangzott Településrendezési Szerződés vonatkozó részét nem szeretné ismételten felolvasni a képviselő-testület előtt. Megjegyzi, hogy a 2015 évi Településrendezési Szerződést nem módosította a képviselő-testület. Innentől kezdve a kivitelező által elfogadott, a Településrendezési Szerződésben szereplők az irányadóak. A bizottsági ülésen örömmel állapították meg, hogy stimmel a helyrajzi szám, viszont minden más vonatkozásában rá sem ismernek a területre. 2017-ben a képviselő-testület elfogadott egy látványtervet, amivel valamilyen szinten megmagyarázható, hogy köszönőviszonyban van az, ami megtörtént, viszont neki elvi problémái is vannak. Számtalan bizottság esetében követik azt az elvet, hogy az együttműködést várják el azoktól, akikkel szerződéses viszonyban állnak. Jelen esetben többszöri szerződés-hosszabbítás volt a kivitelezésre, szakértők dolga megítélni a csúszást, viszont az, hogy utólag egy kész kivitelezés megtörténtét követően módosítják a határozatot – amelyben egyébként nem teljesített követelmények voltak – azt nem tekinti tárgyalási alapnak. Nyilván kellementlen helyzetben vannak a hivatal vonatkozó munkatársai, hiszen személyi változás volt a Főépítészi Irodán, így örökölt anyagból dolgoznak. Ilyen értelemben a Főépítészi Irodát nem támadja, de valamikor valamilyen gixer történt az egész szituációban, így nem támogatja a jelen határozati javaslat elfogadását.

Szabados Ákos: Angliában citromdíjat adnak olyan autóknak, amelyek a luxus mellett is iszonyatos rondán néznek ki. Erre luxust sem lehet mondani, és ezzel együtt iszonyatos ronda is. Lehet ragaszkodniuk az eredeti koncepcióhoz, de látva a helyet magát és a sétáló utcát, ez összességében nem fog stimmelni. Lehet, hogy újra kellene gombolni a kabátot. Egyelőre azzal a javaslattal egyetért, hogy ilyen körülmények között ragaszkodjanak az eredeti megoldáshoz, már azért is, mert a kivitelezés minőségére nem tud mit mondani, miközben számtalan plusz lehetőséget adott az önkormányzat a beruházás befejezésére vonatkozóan. Az egészhez képest ezt a kisebb munkát nem megfelelő módon elvégezni felettébb kínosnak tartja.

dr. Demjanovich Orsolya: A CBA Áruház képviselőivel egyeztetéseket folytatnak, a Főépítészi Iroda és a Városgazdálkodási Osztály észlelte a minőségi hibákat (szegély és egyebek) amelyek szemmel láthatóan nem stimmelnek. Ezt jelezték a kivitelezőnek, valamint a már említett egyeztetések kiterjednek majd a szerződés vizsgálatára és egy megfelelő megoldás végrehajtására, mely alapján a végeredmény szép lesz.

Szabados Ákos: Szavazásra teszi fel a Környezetvédelmi és Városfejlesztési Bizottság határozati javaslatának elfogadását, mely szerint nem támogatják az előterjesztésben szereplő eredeti határozati javaslat elfogadását. Felkérik a képviselő-testületet arra, hogy a beruházóval folytasson további egyeztetéseket, az eredeti előterjesztésben foglaltak szerinti területrendezés végrehajtása érdekében.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**125/2018. (V. 17.) Ök. sz. határozat**

a Képviselő-testület

1. nem támogatja az Erzsébet Áruház Kft. által a 170204/96 hrsz-ú telekre tervezett parkosítás vonatkozásában a jelenleg előterjesztett megvalósulási tervet.
2. felkéri a polgármestert, hogy a beruházóval folytasson további egyeztetéseket a területrendezés végrehajtásáról.

Felelős: Szabados Ákos polgármester

Határidő: adott

Szabados Ákos: Véleménye szerint nincs igazán mit egyeztetni, meg kell építeni úgy, ahogy eredetileg tervezték. Amennyiben nem stimmel, úgy újból tárgyalják, feltételezhetően valahogy elfogadhatóbb módon.

***19. napirendi pont:*** Javaslat a Bp. XX. Vízisport u. 12-18. szám alatti ingatlanon (170022 hrsz) található III. Hullám Csónakház bérleti szerződésének megkötésével kapcsolatos döntés meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a Gazdasági Bizottság véleményét.

Csaszny Márton: A Gazdasági Bizottság javasolja a képviselő-testületnek az „Ingatlan bérleti előszerződés”-ben elvégezni vállalt beruházás megvalósítási határidő 60 nappal történő meghosszabbítását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**126/2018. (V. 17.) Ök. sz. határozat**

a Képviselő-testület

1. a **Vakvarjú Csónakház Vendéglátó és Szolgáltató Kft.** (1061 Budapest, Paulay Ede u. 7., cégjegyzékszám: 01-09-288614.) által a Bp. XX. Vízisport u. 1218. szám alatti ingatlanon (170022 hrsz) található 755 m2 alapterületű III. Hullám Csónakházban a 2017. február 8. napján kelt „Ingatlan bérleti előszerződés”-ben elvégezni vállalt **beruházás megvalósításának határidejét 60 nappal meghosszabbítja** és felhívja a Vakvarjú Csónakház Vendéglátó és Szolgáltató Kft. figyelmét, hogy amennyiben a meghosszabbított határidőben – legkésőbb 2018. július 10. napjáig – az általa vállalt beruházást nem valósítja meg teljes mértékben, és/vagy a bérleti előszerződésben vállaltak szerint a bérleti szerződést nem köti meg, úgy az Önkormányzat a hivatkozott előszerződésben foglalt kötbérigényét vele szemben 2018. május 10. napjától kezdődő időpontra visszamenőleg érvényesíti.

II. felkéri Polgármestert, hogy a Vakvarjú Csónakház Vendéglátó és Szolgáltató Kft. ügyvezetőjét a döntésben foglaltakról értesítse és a szükséges intézkedéseket tegye meg.

Felelős: Szabados Ákos polgármester

Határidő: adott

***20. napirendi pont:*** Javaslat az önkormányzat tulajdonában álló lakások és nem lakás céljára szolgáló helyiségek bérbeadásának feltételeiről szóló 27/2015. (XI.16.) önkormányzati rendelet módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Nagy Lászlóné: A Szociális Bizottság kéri az előterjesztésben szereplő határozati javaslat elfogadását.

Kernné dr. Kulcsár Dóra: Az előterjesztéssel kapcsolatban szóbeli kiegészítést nem tesz.

Csaszny Márton: A Gazdasági Bizottság támogatja az előterjesztésben szereplő rendelet-tervezet elfogadását.

Szabados Ákos: Szavazásra teszi fel az előterjesztésben szereplő rendelet-tervezet javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**Az önkormányzat**

**megalkotja 16/2018. (V. 29.) önkormányzati rendeletét az önkormányzat tulajdonában álló lakások és nem lakás céljára szolgáló helyiségek bérbeadásának feltételeiről szóló 27/2015. (XI.16.) önkormányzati rendelet módosításáról.**

***21. napirendi pont:*** Javaslat új környezetvédelmi program elfogadására

Előadó: Kernné dr. Kulcsár Dóra Városgazdálkodási osztályvezető

Szabados Ákos: Megnyitja a napirendi pontot. Kéri a Környezetvédelmi és Városfejlesztési Bizottság véleményét.

Mach Péter: A Környezetvédelmi és Városfejlesztési Bizottság kéri a képviselő-testületet, hogy egy hónappal halasszák el a döntést. Felkéri a hivatalt, hogy - más koncepciókhoz hasonlóan - próbáljon szervezni egy olyan bemutatót a két ülés között, ahová a bizottság tagjait, az érdeklődő képviselőket, illetve az érdeklődő civil szervezeti képviselőket is hívják meg. Nagyon hosszú az anyag, ezt jobban kell tanulmányozniuk és neki tetszik. Örülne annak, ha elfogadnák, de jobb lenne, ha a beszámolót jobban megismernék.

Csaszny Márton: Színvonalas és terjedelmes anyagot készített a hivatal. Sajnálja, hogy nem kapták meg időben, mert így nem tudták kellő mértékben áttekinteni. A Környezetvédelmi és Városfejlesztési Bizottság által megfogalmazott nyitottság véleménye szerint mindenképp hasznára válik az anyagnak, legyen egyfajta társadalmi támogatottság. Talán jobban is végre tudják hajtani azt.

Szabados Ákos: A „Javaslat új környezetvédelmi program elfogadására” című napirend megtárgyalását a 2018. június 14-ei Képviselő-testületi ülésre elnapolja.

Szavazásra teszi fel módosító határozati javaslatának elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**127/2018. (V. 17.) Ök. sz. határozat**

a Képviselő-testület

a „Javaslat új környezetvédelmi program elfogadására” című előterjesztést a 2018. június 14-ei Képviselő-testületi ülésre elnapolja.

***22. napirendi pont:*** Javaslat a Pöltenberg utca felújítása tárgyú nyertes pályázati projekt műszaki tartalmának csökkentésére

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Mach Péter: A Környezetvédelmi és Városfejlesztési Bizottság támogatja az előterjesztésben szereplő határozati javaslat elfogadását. Megjegyzi, hogy a csökkentett műszaki tartalom a térbeli és nem a minőségi csökkentést jelenti.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**128/2018. (V. 17.) Ök. sz. határozat**

a Képviselő-testület

1. hozzájárul ahhoz, hogy a Budapest XX. kerület, Pöltenberg utca felújítása (út- és járdafelújítás, csapadékvíz-elvezetés) tárgyú, ebr42 351841 azonosító számú nyertes pályázati projekt műszaki tartalma úgy csökkenjen, hogy a Vörösmarty u. – Török Flóris u. közötti szakasz felújítása megvalósuljon, míg a Török Flóris u. – Knézits u. közötti szakasz felújítására ne kerüljön sor.
2. a csökkentett műszaki tartalmú projekt megvalósításához az 50 millió forint vissza nem térítendő támogatás mellett 32 millió forint önerőt biztosít az Önkormányzat 2018. évi költségvetésének K71 Ingatlanok felújítása „Pályázatok” sora terhére.
3. felkéri a polgármestert, hogy a műszaki tartalom csökkentésének jóváhagyása, illetve a támogatói okirat módosítása iránt a Belügyminisztérium önkormányzati államtitkára felé teljes jogkörrel eljárjon.

Határidő: adott

Felelős: Szabados Ákos polgármester

***23. napirendi pont:*** Javaslat a CSILI Művelődési Központ közfoglalkoztatási keretszámainak jóváhagyására

Előadó: Szabados Ákos polgármester

Szabados Ákos: Megnyitja a napirendi pontot. Kéri a Pénzügyi Bizottság véleményét.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**129/2018. (V. 17.) Ök. sz. határozat**

a Képviselő-testület

1. jóváhagyja a Budapest Főváros Kormányhivatala XX. Kerületi Hivatal Foglalkoztatási Osztálya által - a Csili Művelődési Központ vonatkozásában - engedélyezett közfoglalkoztatási támogatás keretszámait az alábbiak szerint:

|  |
| --- |
| **Csili Művelődési Központ 2018. évi közfoglalkoztatási terve** |
| **Megnevezés** | **Kormányhivatal által engedélyezett támogatás 2018. évben** | **Önkor-****mányzati önrész 2018. évben** |
| **2018. március 1. - 2018. június 30. (15 fő)** |
| 1. | Közfoglalkoztatottak közfoglalkoztatási bére | 5 692 600 Ft | 0 Ft |
| 2. | A közfoglalkoztatási béreket terhelő szociális hozzájárulási adó | 555 020 Ft | 0 Ft |
| 3. | Személyi juttatás (1+2) összesen | 6 247 620 Ft | 0 Ft |
| 4. | Támogatás összesen | ***6 247 620 Ft*** | 0 Ft |

2. felkéri a polgármestert, hogy az Önkormányzat 2018. évi költségvetési rendeletének következő módosítása során a Csili Művelődési Központ 2018. évi költségvetését bevételi oldalon *6 247 620 Ft* összeggel emelje meg, míg a kiadási oldalon a személyi juttatást 5 692 600 Ft összeggel, a szociális hozzájárulási adó összegét 555 020 Ft összeggel csökkentse le.

3.felkéri a Csili Művelődési Központ intézményvezetőjét a szükséges egyéb intézkedések megtételére.

Felelős: Szabados Ákos polgármester

Határidő: adott

***24. napirendi pont:*** Javaslat az egyházaknak biztosított támogatás 2018. évi felosztására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Marton Sándorné: A Pénzügyi Bizottság kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 17 igen 0 nem 1 tartózkodással elfogadja azt.

**130/2018. (V. 17.) Ök. sz. határozat**

a Képviselő-testület

1. 2018. évben a Budapest XX. kerületben működő alábbi egyházi jogi személyeket működési és/vagy felhalmozási célú támogatásban részesíti a következő felosztás szerint:

|  |  |  |  |
| --- | --- | --- | --- |
| **Egyházak neve** | **2018. évi működési támogatás Ft** | **2018. évi felhalmozási támogatás Ft** | **2018. évi támogatás Ft****(összesen)** |
| Budapest Pesterzsébet Központi Református Egyházközség | 716 000 | 1 000 000 | 1 716 000 |
| Budapest Pesterzsébeti Klapka téri Református Egyházközség | 1 030 000 | 0 | 1 030 000 |
| Budapesti Zsidó Hitközség Dél-Pesti Körzet | 434 000 | 150 000 | 584 000 |
| Magyarországi Baptista Egyház Pesterzsébeti Baptista Gyülekezete | 1 030 000 | 0 | 1 030 000 |
| Budapest Pestszenterzsébet Szabótelepi Jézus Szíve Plébánia | 1 430 000 | 0 | 1 430 000 |
| Pesterzsébet Szabótelepi Református Egyházközség | 309 000 | 721 000 | 1 030 000 |
| Pesterzsébeti Evangélikus Egyházközség | 1 030 000 | 0 | 1 030 000 |
| Budapest Pesterzsébeti Görögkatolikus Egyházközség | 1 716 000 | 0 | 1 716 000 |
| Pesterzsébeti Magyarok Nagyasszonya Plébánia | 1 300 000 | 416 000 | 1 716 000 |
| Budapest Pestszenterzsébeti Szent Erzsébet Főplébánia | 500 000 | 930 000 | 1 430 000 |
| Budapest Pestszenterzsébet Kossuthfalvai Szent Lajos Plébánia | 1 000 000 | 287 000 | 1 287 000 |
| Budapest Pestszenterzsébet Kakastói Szent Antal Lelkészség | 1 001 000 | 0 | 1 001 000 |
| **Összesen** | **11 496 000** | **3 504 000** | **15 000 000** |

A 15 millió forint támogatási összeg az Önkormányzat 2018. évi költségvetéséről szóló 2/2018. (II. 20.) önkormányzati rendelete 2.4. számú mellékletének egyházaknak felosztandó soron áll rendelkezésre, mely összeg felosztását a 2018. évi költségvetési rendelet következő módosításakor át kell vezetni.

1. felkéri a Polgármestert a szükséges intézkedések megtételére.

Határidő: azonnal, illetve a 2018. évi költségvetésről szóló rendelet módosítás elfogadásának időpontja

Felelős: Szabados Ákos polgármester

***25. napirendi pont:*** Beszámoló a Kábítószerügyi Egyeztető Fórum 2017. évi tevékenységéről

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Somodi Klára: Az Egészségügyi és Sportbizottság támogatja az előterjesztésben szereplő határozati javaslat elfogadását.

Fekete Katalin: Az Oktatási, Kulturális, Ifjúsági és Informatikai Bizottság kéri az előterjesztésben szereplő határozati javaslat elfogadását.

Nagy Lászlóné: A Szociális Bizottság kéri az előterjesztésben szereplő határozati javaslat elfogadását.

Rostagni Attila: A Jogi, Igazgatási és Közbiztonsági Bizottság kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**131/2018. (V. 17.) Ök. sz. határozat**

a Képviselő-testület

a melléklet szerint jóváhagyja Pesterzsébet Önkormányzatának Kábítószerügyi Egyeztető Fórumának 2017. évi tevékenységéről szóló beszámolót.

Felelős: Szabados Ákos polgármester

Határidő: adott

*(A beszámoló a jegyzőkönyv mellékletét képezi.)*

***26. napirendi pont:*** Beszámoló Budapest Főváros XX. kerület Pesterzsébet Önkormányzata 2017. évi költségvetésének végrehajtásáról. A 2017. évi maradvány jóváhagyása

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Lehoczki Péterné: Az előterjesztéssel kapcsolatban szóbeli kiegészítést nem tesz.

Marton Sándorné: A Pénzügyi Bizottság az előterjesztésben szereplő rendelettervezet elfogadását támogatja, valamint kéri az átadott pénzeszközökről szóló beszámoló elfogadását. A Pénzügyi Bizottság véleményét a vagyonváltozással egyidejűleg kiosztották a képviselők számára.

Mach Péter: A Környezetvédelmi és Városfejlesztési Bizottság az előterjesztésben szereplő rendelettervezet elfogadását, valamint a maradvány jóváhagyását is támogatja.

Fekete László: Sporttanácsnokként kéri támogatja az előterjesztésben szereplő rendelet-tervezet, valamint határozati javaslat elfogadását.

Csaszny Márton: A Gazdasági Bizottság támogatja az előterjesztésben szereplő rendeletmódosítás, valamint a beszámoló elfogadását

Nagy Lászlóné: A Szociális Bizottság kéri az előterjesztésben szereplő rendelettervezet valamint a beszámoló elfogadását.

Komoróczy László: Civil tanácsnokként elfogadásra javasolja az előterjesztésben szereplő rendelet-tervezetet és határozati javaslatot.

Nemesné Németh Judit: Közlekedési tanácsnokként kéri az előterjesztésben szereplő rendelet-tervezet, valamint határozati javaslat elfogadását.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslattal egyidejűleg támogatja a rendelettervezet elfogadását.

Somodi Klára: Az Egészségügyi és Sportbizottság kéri az előterjesztésben szereplő rendelettervezet elfogadását, valamint támogatja az előterjesztésben szereplő határozati javaslat elfogadását is.

Rostagni Attila: A Jogi, Igazgatási és Közbiztonsági Bizottság az előterjesztésben szereplő rendelettervezet elfogadását támogatja, valamint kéri az előterjesztésben szereplő határozati javaslat elfogadását is.

*Völgyesi Krisztián képviselő 1648 órakor elhagyja az üléstermet.*

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

**132/2018. (V. 17.) Ök. sz. határozat**

a Képviselő-testület

az önkormányzat által átadott pénzeszközökről szóló beszámolót elfogadja.

Szabados Ákos: Felkéri dr. Demjanovich Orsolya jegyző asszonyt, hogy „Beszámoló Budapest Főváros XX. kerület Pesterzsébet Önkormányzata 2017. évi költségvetésének végrehajtásáról. A 2017. évi maradvány jóváhagyása” című rendelettervezet jóváhagyását név szerinti szavazással bonyolítsa le.

Dr. Demjanovich Orsolya: A név szerinti szavazást lebonyolítja.

"Igen" szavazatok:

Szabados Ákos polgármester, Juhász Lajosné alpolgáremster, Kovács Eszter alpolgármester, Nemes László alpolgármester, Csaszny Márton, Fekete Katalin, Fekete László, Gémesi Emese, Kaiser György, Komoróczy László, Mach Péter, Marton Sándorné, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára.

"Nem" szavazat:

-

Szabados Ákos: Megállapítja a név szerinti szavazás eredményét, mely szerint a jelenlévő 17 képviselő 17 igen szavazattal 0 nem szavazattal elfogadta a „Beszámoló Budapest Főváros XX. kerület Pesterzsébet Önkormányzata 2017. évi költségvetésének végrehajtásáról. A 2017. évi maradvány jóváhagyása” című önkormányzati rendeletének megalkotását.

**Az önkormányzat**

**megalkotja 17/2018. (V. 29.) önkormányzati rendeletét a 2017. évi költségvetés végrehajtásáról és a 2017. évi maradvány jóváhagyásáról.**

***27. napirendi pont:*** Javaslat a Bp. XX. Kossuth Lajos utca 59. alatti, 172387/0/A/12 hrsz-ú helyiség ingyenes használatba adására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

*Völgyesi Krisztián képviselő 1650 órakor visszajön az ülésterembe.*

Csaszny Márton: A Gazdasági Bizottság támogatja az előterjesztésben szereplő I/1. sz. határozati javaslat elfogadását azzal a módosítással, hogy csak egy évre adják ingyenes használatba a helyiséget.

Szabados Ákos: Szavazásra teszi fel a Gazdasági Bizottság módosító határozati javaslatával egyidejűleg az előterjesztésben szereplő I/1. sz. határozat elfogadását.

Megállapítja, hogy a jelenlévő 17 képviselő 16 igen 1 nem 0 tartózkodással elfogadja azt.

**133/2018. (V. 17.) Ök. sz. határozat**

a Képviselő-testület

**I.** a Budapest XX. Kossuth Lajos utca 59. szám alatti (172387/0/A/12 hrsz) 25 m2 alapterületű helyiséget 2018. április 1. napjától 2019. március 31-ig terjedő időszakra **ingyenesen a ClubNetCet Internetes Ismeretterjesztő Egyesület** (székhely: 5540 Szarvas, Damjanich u. 64.; adószám: 18385742-1-04; képviseli: Mozga Márta Anna) **használatába adja** helyi közművelődési tevékenység közfeladat ellátása érdekében azzal, hogy a használattal kapcsolatban felmerülő közüzemi közszolgáltatások díját és közös költséget a ClubNetCet Internetes Ismeretterjesztő Egyesület köteles viselni.

Amennyiben a ClubNetCet Internetes Ismeretterjesztő Egyesület a határozat kézhezvételétől számított 60 napon belül nem köti meg a használati szerződést, a Képviselő-testületjelen határozatát visszavontnak tekinti.

1. felkéri Polgármestert a szükséges intézkedések megtételére.

Felelős:Szabados Ákos polgármester

Határidő: adott

***28. napirendi pont:*** Javaslat a Duna Garden\*\*\*\* Hotel és étterem földterületéhez kapcsolódó kikötővel, valamint telekalakítási szándékkal kapcsolatos döntések meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Nemes László: A megkötendő bérleti szerződés, illetve a földhasználati szerződésben milyen garancia van arra, hogy a földhasználati díjat megfizeti az új cég ellentétben a Duna-ág Invest Kft-vel? Milyen garancia van arra, hogy a bérleti díjat fizeti a használni kívánt területekre. (terasz, parkoló, közlekedő terület)

dr. Demjanovich Orsolya: A bérleti szerződésről és bérleti díjról van szó, nem földhasználati díjról. A földhasználat joga a felépítmény alatti területekre, mint felépítményi tulajdonost illeti meg a nyertes pályázót, illetve az általa létrehozott céget. A bérleti díjat illetően rendkívüli felmondási jogot képez az az eset, amennyiben nem fizet. A területhasználattal kapcsolatban a parkolóra vonatkozik a kérdés?

Nemes László: Úgy értette, hogy földhasználati díjat kellett volna fizetnie eddig is a korábbi tulajdonosnak. Jelenleg másé lesz a felépítmény és neki is kell fizetni. Úgy tudta, hogy az a kategória, amit nem fizetett a Duna-ág, az földhasználati díj. Ezért választotta két mondatra a kérdését. Mi van, ha az egyiket nem fizeti, és mi van ha a másikat…

dr. Demjanovich Orsolya: Jelen esetben nincs „egyik”, vagy „másik”. A Duna-ág Investnek a bérleti díj megszűnése miatt volt földhasználati díjfizetési kötelezettsége. A felépítményi tulajdonost a földhasználat joga ingyenesen, a jogszabály erejénél fogva megilleti és a fennmaradó területre – ami a szálloda üzemszerű működéséhez szükséges terület – bérleti szerződést köt az önkormányzattal és bérleti díj fizetési kötelezettsége van. Bérleti díj fizetési kötelezettsége van, tehát földhasználati díjról nem beszélnek csak bérleti díjról. A szerződés tartalmazza azokat a garanciákat, hogy ha nem fizetés esete áll elő, akkor a szerződés rendkívüli, azonnali hatállyal felmondható.

Nemes László: Azzal egyetért, hogy a stéghasználat… meg a többivel… Azzal nem ért egyet, hogy most szükséges-e a képviselő-testületnek arról döntenie, hogy telekalakítási szándéka lenne. Úgy gondolja, hogy ami érv elhangzott, az az volt az előterjesztésben, hogy elővételi joga keletkezik azzal... hogy a felépítményt megvásárolja hamarosan. Úgy gondolja, hogy a képviselő-testületnek nincs eladási szándéka erre a területre. Személyesen sem gondolja, hogy a Dunapartból el kellene adniuk egy, vagy több részt, így nincs értelme, hogy fontolgassák az elővásárlási jogot. Üzenetnek érzékeli, amennyiben szándéknyilatkozatot szavazna meg a képviselő-testület a telekalakításról, hiszen a telekalakítást követően azt értheti olyan üzenetnek a felépítmény tulajdonosa, hogy az önkormányzat a telket is el szeretné adni. Nyilván akkor erre vonatkozó kérelmet ad majd be. Nem látja, hogy egy olyan cégnek adjanak ilyen jellegű jelzést, akivel még nem is kötöttek adásvételi szerződést. Nem tudják mennyire jogkövető és mik az elképzelései. Ténylegesen üzemelteti-e az egységet, vagy másnap eladja a tulajdonát. Korai az önkormányzat jelzésértékű lépése, hogy szándéknyilatkozatot fejez ki a telekalakításra.

Szabados Ákos: Szavazásra teszi fel az előterjesztésben szereplő I. II. III. sz. határozati javaslatok elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

Szavazásra teszi fel az előterjesztésben szereplő IV. sz. határozati javaslat elfogadását.

Megállapítja, hogy a jelenlévő 18 képviselő 14 igen 3 nem 1 tartózkodással elfogadja azt.

Szavazásra teszi fel az előterjesztésben szereplő V. sz. határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**134/2018. (V. 17.) Ök. sz. határozat**

a Képviselő-testület

1. hozzájárul ahhoz, hogy a Budapest XX. kerület 170022 hrsz alatt nyilvántartott, a volt Duna Garden\*\*\*\* Hotel és étterem felépítményi ingatlanainak rendeltetésszerű üzemeltetéséhez szükséges földterülethez kapcsolódó vízilétesítmény (a 19 hajó befogadására alkalmas, összekapcsolható stég lemezhordókon lebegő, függőleges oldalain és vízszintes járófelületén deszkázattal borított, víz, villany és kábelcsatlakozási lehetőséggel rendelkező partmenti hajó kikötőhely) használatát a terület bérlője (továbbiakban: bérlő) részére a földterületre vonatkozó bérleti szerződés keretében biztosítja.
2. a határozat I. pontjában körülírt vízilétesítmény tulajdonosaként hozzájárul ahhoz, hogy a bérlő a vízilétesítmény használata érdekében a szükséges hatósági engedélyeket beszerezze, a Közép-Duna Völgyi Vízügyi Igazgatósággal a mederhasználati szerződést megkösse.
3. felhatalmazza a polgármestert, hogy a határozat I. pontjában körülírt vízilétesítmény rendeltetésszerű és szabályszerű használatához szükséges engedélyek, hozzájárulások beszerzése érdekében a szükséges tulajdonosi nyilatkozatokat a bérlő kérésére a Képviselő-testület külön felhatalmazása nélkül kiadja.
4. kifejezi azon szándékát, hogy az Önkormányzat tulajdonát képező Duna-parti 170022 hrsz alatti földterületi ingatlan tekintetében a későbbiekben telekalakítási eljárást kíván lefolytatni, olyképpen, hogy a telekalakítás során a Duna Garden\*\*\*\* Hotel és étterem felépítményi ingatlanai alatti 2.264 m2 alapterületű telekrész, valamint a felépítményi ingatlanok üzemszerű működéséhez szükséges 3.368 m2 alapterületű telekrész (mindösszesen 5.632 m2 telekrész) együttesen, önálló helyrajzi szám alatt kerüljön az ingatlan-nyilvántartásba bejegyzésre.
5. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: adott

***29. napirendi pont:*** Bizottságok beszámolói, tagcserék, kérdések, bejelentések, interpellációk

 Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot.

Rostagni Attila: A Vécsey lakótelepen az Eperjes és a Pacsirta utca sarkán a sövényt szükséges levágni. Kéri, hogy ezt rendszeresen hajtsák végre. Kéri, hogy az említett utcákban fessék fel a gépjármű beállóhelyeket is. A Radnó u. Parány u. sarkán lévő elsőbbségadás tábla véleménye szerint nem jó helyen van. A napokban is történt emiatt baleset.

Csaszny Márton: A Királyhágó utcában felháborodtak a lakók, mert a legrosszabb minőségű erzsébeti úton nem fér el csak egy jármű. A Török Fl. utca és Köztemető u. között egy csőtörés miatt beszakadt az úttest, amit hosszú ideje elkerítve úgy hagytak. Az adott útszakasz kivitelezőjével beszélt, aki tájékoztatta arról, hogy egyszerű megoldásként – tervezés nélkül – ki kell szélesíteni az utat. Megjegyzi, hogy ezen a részen nincs megoldva a vízelvezetés se.

Márkus Jánosné: Ismételten szeretné bejelenteni, hogy a lakosság segítséget kér a Balassa Köteles u. és Határ út által határolt területen, mert a vigalmi zóna és a drogterjesztés folyamatos még a nappali órákban is. Ezzel együtt a használt eszközeiket sajnos a kertes házak udvarába dobálják. Februárban is jelezte ezt és semmi változás nem történt. Megjegyzi, hogy a Balassa utcatábla is eltűnt.

Elmondja, hogy a Török Fl. és a Nagysándor J. utca sarkán a zöld növényzet miatt nem látható a lámpa. Gyérítésre lenne szükség még a Virág Benedek utca és a Pacsirta utca sarkán is.

Gémesi Emese: A 232/2016. Ök. sz. határozattal a képviselő-testület létrehozta a Választási és Etikai Bizottságot. A jelenlegi képviselő-testületi ülésen elfogadták az új jelképrendeletet így a bizottság úgy döntött, hogy amennyiben a rendelet elfogadásra kerül, úgy a munkát befejezettnek tekintik. Ezúton szeretné beterjeszteni a képviselő-testület elé, hogy döntsenek az említett ideiglenes bizottság megszüntetéséről.

Szabados Ákos: Szavazásra teszi fel az 232/2016. (X.13.) Ök. sz. határozat hatályon kívül helyezésének elfogadását.

Megállapítja, hogy a jelenlévő 14 képviselő 14 igen 0 nem 0 tartózkodással elfogadja azt.

**135/2018. (V. 17.) Ök. sz. határozat**

a Képviselő-testület

a 232/2016. (X. 13.) Ök. sz. határozat hatályon kívül helyezi, amelyben hét fős ideiglenes Választási Etikai Bizottságot hozott létre.

Felelős: Szabados Ákos polgármester

Határidő: azonnal

Komoróczy László: Szomorúan olvasta a Magyar Posta díjemeléséről szóló híreket. Megjegyzi, hogy a kerületi posta nem viszi ki a leveleket. A lakosság tájékoztatta arról, hogy a Tátra tér környékén még az üzleti leveleket sem kapják meg. Kéri, hogy egy figyelemfelhívó levélben javasolja az önkormányzat, hogy az egekbe emelt díjak mellett legyenek szívesek szolgáltatni is.

Szabados Ákos: A Csili Művelődési Központban sajnos tönkrement a függöny, így a költségvetési rendeletben próbáljanak egymillió forint összeget biztosítani részükre.

A Lajtha utcában tetőjavítási munkálatokat végeztek és a tető azóta is beázik. Mielőbb javítsák ki a tetőt és amennyiben van rá garancia, úgy kérjék a javítást a kivitelezőtől.

Kernné Dr. Kulcsár Dóra: Az intézményvezetővel a mai napon történt megbeszélés szerint úgy tűnik sikerült kijavítani a hibát és a mai napon már nem volt beázás.

Mach Péter: A Csepeli híd közúti lejárója balesetveszélyes. Kéri a polgármester urat, hogy próbálják meg elérni, hogy ne 120 Km/h gyorsasággal közlekedjenek ott az autók. A Gubacsi lakótelep és a Mediterrán lakópark két kijárata alacsony kapacitású. Ha megépül a strand véleménye szerint a közlekedés és a parkolás is ellehetetlenül.

Szabados Ákos: A forgalomtechnikai megoldásokat újra kell majd gondolniuk ezen a részen. Esetleg egyirányúsítással is lehet majd javítani ezen a helyzeten. Egyértelmű, hogy egy 30 Km/h övezet lesz. Elképzelhető, hogy Pesterzsébet bizonyos részeit fizetős parkolóvá szükséges tenni. (piac, sétáló utca, Vízisport utca környéke.)

Völgyesi Krisztián: A Környezetvédelmi és Városfejlesztési Bizottság ülésén került szóba, hogy a 23-as busz vonalán még mindig nem cserélték le a járműveket. Ezeken a buszokon rendszeres a klímaberendezések problémája. Szeretné, ha a BKK-nak időben jeleznék ezt a problémát és fokozott ellenőrzést kérnek ezeken a vonalakon.

Szabados Ákos: Felkéri a Rendvédelmi Osztályt, hogy fokozottan járjanak el azokkal, akik forgalmi akadályt képeznek, és nem megfelelő módon parkolnak. Felhívja a figyelmet a városháza mögötti parkolóra is. Amennyiben az itt dolgozó kollega sem szabályosan parkol, úgy tegyenek az autójára cédulát. (Nem felfestett helyre is beállnak.) Megjegyzi, hogy Ő is igyekszik nem a ház háta mögé parkolni, a Csili Művelődési Központ környékén áll meg és onnan besétál. Ne álljanak az önkormányzati dolgozók autói felfestetlen helyeken.

Fekete László: Elmondja, hogy rendszeresen késve kapja meg a számlákat és a csekkeket a postától. A Kőér utcában azt a felvilágosítást kapta, hogy Erzsébeten nagy bajok vannak, mert a lakosok nem kapják meg a számlákat. Kéri, hogy a postát figyelmeztessék erre, a jövőben ne történjen ilyen.

Szabados Ákos: Megjegyzi, hogy ez tömeges probléma és elérte azt a mértéket, hogy érdemben szükséges foglalkozni vele. Köszöni a részvételt, az ülést bezárja.

*/Az ülés 1614-kor ért véget./*

 K.m.f.

 **Szabados Ákos**  **dr. Demjanovich Orsolya**

 polgármester jegyző